เลือกตั้ง24กพ. ยังไม่เชื่อว่ามี
ทั้งฝั่งกองเชียร์ และพรรคต้าน กกต.ยันพร้อม,พท.ซัดทฤษฎีสมคบคิดเลื่อนเลือกตั้ง วิษณุ ชี้โพรงให้กระรอก ใช้พรรคการเมืองเครือข่ายแจ้งขอเลื่อนอ้างยังไม่พร้อม เตรียมตัวไม่ทัน เตือนระวังประชาชนจะหมดความอดทน ณัฐวุฒิ เตือน กกต.คิดดีๆ กล้าทำถือว่าใจถึงมาก ไพบูลย์ ชี้ชัด 24 ก.พ.62 ไม่ได้เลือกตั้งแน่ แต่ ภท.-ชทพ.ประสานเสียงไม่เดือดร้อนเลื่อนก็เลื่อน รออีกหน่อยก็ไม่มีปัญหา จรุงวิทย์ ยัน กกต.ยังพร้อมเลือกตั้ง 24 ก.พ.62 ทุกอย่างทันกำหนดแน่นอน ทษช.ยังคึกคนแห่เข้าพรรคต่อเนื่อง โวพรรคฝั่ง ปชต.ชนะแบบแลนด์สไลด์ โอ๊ค เย้ยยุทธการแตกแบงก์พันก็ทำกันทั้งนั้น ชี้จุดวัดใจเลือกประชาธิปไตยหรือเผด็จการ มาแล้ว 2 ลูกชาย เสี่ยตือ โผซบอก เสี่ยหนู อ้างจำใจจากไม่อยากให้ ชทพ.มีปัญหาเพราะความผูกพันพ่อ มาร์ค บี้ กกต.สอบพรรคการเมืองเล่นเกมฮั้วเกลี่ยคะแนนผู้สมัคร ส.ส.-ซูเอี๋ยหาเสียง ปชป.ตะวันออกยกทีมไขก๊อกแล้ว พปชร.เตรียมเปิดรับสมาชิก วันแรก 4 รมต.ชักแถวรอรับ ทนายสงกานต์-วีระกร คำประกอบ จ่อร่วม,แม้รัฐบาลและนายกรัฐมนตรีจะย้ำแล้วย้ำอีกถึงกำหนดวันเลือกตั้ง 24 ก.พ.2562 แต่หลายฝ่ายยังไม่เชื่อมั่นเต็ม 100 โดยเฉพาะบรรดานักการเมืองที่ออกมาตั้งข้อสังเกตต่างๆนานา ล่าสุดกรณีที่นายวิษณุ เครืองาม รองนายกฯ ระบุคนกำหนดวันเลือกตั้งคือ กกต. หากยังไม่พร้อมก็สามารถเลื่อนออกไปได้ ทำให้เกิดข้อสงสัย และทวงถามเรื่องวันเลือกตั้งที่ชัดเจนกันขึ้นมาอีกครั้ง,พท.ซัดรัฐบาลสมคบคิดเลื่อน ลต.,เมื่อวันที่ 12 พ.ย. นายสุทิน คลังแสง อดีตส.ส.มหาสารคาม พรรคเพื่อไทย กล่าวถึงกรณีนายวิษณุ เครืองาม รองนายกรัฐมนตรี ระบุว่า หากจะมีการเลื่อนการเลือกตั้งออกไป เหตุผลไม่ใช่มาจากรัฐบาลหรือ คสช. แต่คงจะมาจากความไม่พร้อมของพรรคการเมืองว่า ท่าทีอย่างนี้มองว่ารัฐบาลกำลังใช้กุศโลบายชี้โพรงให้กระรอก แล้วใช้กระรอกเป็นตัวสร้างความชอบธรรมให้กับการเลื่อนเลือกตั้ง หมายความว่ารัฐบาลมีแผนจะเลื่อนการเลือกตั้งอยู่แล้ว แต่ติดที่จะหาเหตุผลใดเป็นข้ออ้าง จึงตกลงจะใช้พรรคการเมืองที่เป็นเครือข่ายของตน รวมถึงพรรคที่ยื่นจัดตั้งไว้แต่ยังไม่ได้รับอนุมัติ ร้องขอต่อ คสช. หรือรัฐบาลรวมทั้ง กกต.ให้เลื่อนการเลือกตั้งออกไปด้วยเหตุผลไม่พร้อม เรื่องนี้นายวิษณุอ้าปากก็เห็นลิ้นไก่แล้ว เชื่อว่าไม่นานจะมีพรรคการเมืองในเครือข่ายดังกล่าวออกมาเคลื่อนไหวตามแผนแน่นอน ถ้าเป็นเช่นนั้นจริงๆ จะถือว่าเป็นการสมคบกันเล่นเกมหลอกต้มประชาชนทั้งประเทศ แล้วประชาชนซึ่งรอคอยเลือกตั้งมานานจะหมดความอดทน ทั้งๆที่ กกต.เองเพิ่งยืนยันว่าพร้อมจัดเลือกตั้งในวันที่ 24 ก.พ.,ณัฐวุฒิ ดักคอ กกต.ต้องใจถึงมาก,นายณัฐวุฒิ ใสยเกื้อ แกนนำ นปช. กล่าวว่า เรื่องกำหนดวันเลือกตั้งแม้เป็นความจริงว่า กกต.ยังไม่ได้ประกาศอย่างเป็นทางการ และเป็นไปได้ว่าอาจไม่ใช่วันที่ 24 ก.พ.2562 แต่ถ้ามองความเข้าใจและคาดหวังของประชาชนคิดว่าไปไกลแล้ว ตั้งใจว่าจะไปเลือกตั้งในวันดังกล่าว แม้แต่รัฐบาลย้ำแล้วย้ำอีกว่าจะไม่เลื่อน ถ้า กกต.ซึ่งเป็นผู้รับผิดชอบหลักจะขยับออกไปต้องประเมินดีๆ เลือกตั้งเที่ยวนี้ไม่ใช่แค่ลงคะแนน แต่เป็นความหวังของคนส่วนใหญ่ว่าจะหลุดพ้นความข้นแค้นยากเข็ญ ถ้าปล่อยเวลาจนล่วงเลยมาป่านนี้แล้ว กกต.ประกาศว่า 24 ก.พ.2562 ไม่ได้เลือกตั้ง ต้องยอมรับว่าใจถึงมาก และเสี่ยงจะถูกมองว่าเอื้อประโยชน์ให้พรรคใหม่บางพรรคที่ยังไม่พร้อม องค์กรอิสระจะกลายเป็นหน่วยขึ้นตรงของผู้มีอำนาจหรือไม่,อัดกฎหมายลักลั่นเอื้อ บิ๊กตู่,นายณัฐวุฒิกล่าวว่า เนติบริกรระดับนายวิษณุ เครืองาม รองนายกฯ ต้องไม่ลืมว่า หลักสำคัญประการหนึ่งของกฎหมายคือ ต้องเป็นคำสั่งหรือข้อบังคับที่ใช้ได้ทั่วไป ไม่ใช่กำหนดขึ้นเพื่อประโยชน์ของ บุคคลใดบุคคลหนึ่ง การอธิบายว่าถ้า พล.อ.ประยุทธ์ จันทร์โอชา นายกฯ และหัวหน้า คสช. ตอบรับให้พรรคการเมืองเสนอชื่อเป็นนายกฯ แล้วยังใช้อำนาจเต็มได้ แต่ห้ามพูดเชิญชวนให้เลือกพรรคนั้น ชัดเจนว่ากติกาแบบนี้เอื้อประโยชน์ให้คนคนเดียว เพราะ พล.อ.ประยุทธ์เป็นนายกฯ และจะมีพรรคการเมืองเสนอชื่อ จึงเขียนไว้แบบนี้ใช่หรือไม่ การตอบรับเป็นว่าที่นายกฯของพรรคไหน ความหมายคือเชิญชวนให้ประชาชนเลือกพรรคนั้นอยู่แล้ว ยิ่งพูดก็ยิ่งเห็นความลักลั่นของกติกาการเลือกตั้งครั้งนี้,ไพบูลย์ เชื่อ ก.พ.62 อดเลือกตั้ง,นายไพบูลย์ นิติตะวัน หัวหน้าพรรคประชาชนปฏิรูป กล่าวว่า ที่ผ่านมาทราบข่าวอย่างต่อเนื่องว่าวันที่ 24 ก.พ.2562 จะไม่มีเลือกตั้ง ด้วยเหตุความไม่พร้อมของพรรคการเมือง โดยในวันที่ 22 พ.ย. ที่ กกต.จะเชิญตัวแทนพรรคการเมืองประชุมจะเป็นเวทีเปิดประเด็นความไม่พร้อมของพรรคการเมืองต่อการส่งผู้สมัคร ส.ส. เพราะเข้าสังกัดพรรคภายใน 90 วันก่อนวันเลือกตั้งไม่ทัน ส่วนพรรคประชาชนปฏิรูปไม่มีปัญหาการส่งผู้สมัคร ส.ส. จะส่งผู้สมัครครบ 350 เขต แม้ขณะนี้ กกต.ยังไม่ประกาศเขตเลือกตั้งก็ตาม,อนุทิน ไม่เดือดร้อนเลื่อนกาบัตร,นายอนุทิน ชาญวีรกูล หัวหน้าพรรคภูมิใจไทย กล่าวถึงกรณีที่นายทักษิณ ชินวัตร อดีตนายกฯ จ้างสำนักโพลระดับโลกมาสำรวจคะแนนเลือกตั้งโดยพบว่าพรรคเพื่อไทยและพรรคเครือข่ายจะได้ ส.ส.ถึง 290 ที่นั่งว่า ตนตอบคำถามไปแล้ว ทุกคนที่อยู่พรรคภูมิใจไทยสัญญาว่าจะทำทุกสิ่งที่มนุษย์คนหนึ่งทำได้ เราเข้าต่อสู้แข่งขันเพื่อรับใช้ประเทศชาติและประชาชน ไม่ได้ไปฆ่ากัน เมื่อถามถึงกระแสข่าวการเลื่อนเลือกตั้งออกไปจากวันที่ 24 ก.พ.2562 นายอนุทินตอบว่า ถ้าอยู่ในรัฐธรรมนูญต้องโอเคหมด เพราะ พรรคภูมิใจไทยเคารพรัฐธรรมนูญ ทุกอย่างที่บัญญัติไว้ในรัฐธรรมนูญ พรรคภูมิใจไทยต้องปฏิบัติตาม อย่างไรก็ต้องมีเลือกตั้ง แต่ถ้าไม่มีเลือกตั้งก็ไม่ใช่ปัญหาของพรรคภูมิใจไทย เพราะต้องมีคนแก้ พรรคมีหน้าที่พร้อมสำหรับการเลือกตั้งตลอดเวลา,ชทพ.ยืดอกรอได้เพื่อความพร้อม,นายวราวุธ ศิลปอาชา ประธานกรรมการนโยบาย และยุทธศาสตร์ พรรคชาติไทยพัฒนา กล่าวถึงกรณีที่ กกต.ออกมาระบุว่า วันที่ 24 ก.พ.62 ไม่ใช่วันเลือกตั้ง เป็นเพียงเดดไลน์ให้ กกต.เตรียมความพร้อมจัดเลือกตั้งว่า ไม่แปลกใจที่ระบุเช่นนี้ พูดคุยกับวงการเมืองเห็นตรงกันว่า วันที่ 24 ก.พ.62 ไม่สามารถจัดเลือกตั้งได้ เพราะมีหลายปัจจัยที่ต้องเลื่อนออกไป แต่จะไม่เกินเวลาที่รัฐธรรมนูญกำหนด คือ 150 วันหลัง พ.ร.บ.ว่าด้วยการเลือกตั้ง ส.ส. มีผลบังคับใช้วันที่ 12 ธ.ค. จึงคิดว่ารอได้หากจะเลื่อนไปอีก 1-2 เดือน 4 ปีที่ผ่านมายังรอได้ เพื่อให้ทุกอย่างพร้อม ส่วนปัญหาที่พรรคการเมืองอาจไม่พร้อมต่อการเลือกตั้งนั้น จะเกิดขึ้นจาก กกต.ไม่สามารถประกาศเขตเลือกตั้งได้เร็ว หากจะยึดวันที่ 24 ก.พ.62 ผู้สมัครต้องสังกัดสมาชิกพรรคก่อน 90 วัน วันสุดท้ายคือวันที่ 26 พ.ย. ขณะนี้เหลือเวลาเพียง 2 สัปดาห์ บางพื้นที่ต้องทำผลสำรวจความเห็น หากประกาศช้าการทำโพลของพรรคก็ช้าไปด้วย สงสารคนที่ทับซ้อนพื้นที่ เพราะเขายังย้ายไปสังกัดพรรคอื่นไม่ทัน,กกต.ยันพร้อมเลือกตั้ง 24 ก.พ.62,พ.ต.อ.จรุงวิทย์ ภุมมา เลขาธิการ กกต. กล่าวถึงกรณีมีการตั้งข้อสังเกตว่าหากพรรคการเมืองยังไม่มีความพร้อมอาจเลื่อนเลือกตั้งว่า เรื่องดังกล่าวเป็นอำนาจของ กกต.จะพิจารณา แต่จะต้องอยู่ในกรอบเวลาตามที่กฎหมายกำหนดคือ วันที่ 24 ก.พ.-9 พ.ค.2562 ยืนยันว่าสำนักงาน กกต.มีความพร้อมที่จะจัดเลือกตั้งได้เร็วที่สุด ตั้งแต่วันที่ 24 ก.พ.2562 เพราะเช็กความพร้อมบุคลากรของสำนักงาน กกต.แต่ละจังหวัดแล้วก็มีความพร้อม ส่วนกรณีที่นายจตุพร พรหมพันธุ์ ประธาน นปช. มองว่าอาจมีปัญหาทางเทคนิคกับเรื่องรับจดจัดตั้งพรรคการเมืองที่ยังเหลืออยู่ทำให้เป็นเงื่อนไขที่จะต้องเลื่อนเลือกตั้งนั้น ขณะนี้มีพรรคการเมืองที่นายทะเบียนพรรค การเมืองอยู่ระหว่างการดำเนินการรับจดจัดตั้งประมาณ 12 พรรค จะพยายามเร่งเท่าที่จะทำได้ บางพรรคก็เพิ่งยื่นเอกสารเมื่อสัปดาห์ที่ผ่านมา จะเร่งรับจดจัดตั้งให้ทันวันที่ 26 พ.ย. เป็นวันสุดท้ายก่อนครบ กรอบเวลา 90 วัน,สุธรรมสมัครเข้าร่วมขบวน ทษช.,เมื่อเวลา 10.00 น. ที่ทำการพรรคไทยรักษาชาติ (ทษช.) ถนนแจ้งวัฒนะ คณะกรรมการบริหารพรรคและคณะกรรมการสรรหาผู้สมัคร ส.ส. ของพรรค จัดประชุมนัดแรกเพื่อเตรียมการสู่การเลือกตั้ง ทั้งการจัดตั้งสาขาพรรค การรับสมัครสมาชิกพรรค นำโดย ร.ท.ปรีชาพล พงษ์พานิช หัวหน้าพรรค นายมิตติ ติยะไพรัช เลขาธิการพรรค น.ส.สุณีย์ เหลืองวิจิตร รองหัวหน้าพรรค นายวรวัจน์ เอื้ออภิญญกุล นางพวงเพ็ชร ชุนละเอียด คณะกรรมการสรรหาผู้สมัครพรรค ขณะเดียวกัน นายสุธรรม แสงประทุม อดีตรองประธานสภาผู้แทนราษฎร และอดีตผู้ร่วมก่อตั้งพรรคไทยรักไทย เดินทางมาสมัครสมาชิกพรรคไทยรักษาชาติด้วย นายสุธรรมกล่าวว่า ลาออกจากพรรคเพื่อไทย มาได้ 1-2 วัน แต่เข้าใจกันดี พรรคไทยรักษาชาติไม่ใช่พรรคเฉพาะกิจแต่ เป็นพรรคภารกิจเพื่อลูกหลาน ตนจะเอาประสบการณ์มาช่วยพรรค เคยคิดจะหยุดเล่นการเมือง แต่เมื่อประเทศเป็นเช่นนี้จึงหยุดไม่ได้ ต้องมาช่วยกันและจะเอาลูกเอาหลานมาช่วย การเดินทางครั้งนี้เป็นการเดินทางไกล ทำภารกิจนำประเทศเดินหน้าไปให้ได้,19 พ.ย.ฤกษ์เปิดที่ทำการพรรค,ต่อมาเวลา 12.30 น. ร.ท.ปรีชาพล นายมิตติ และนายพงษ์เกษม สัตยาประเสริฐ โฆษกพรรค ร่วมแถลงผลการประชุมคณะกรรมการบริหารพรรค และคณะกรรมการสรรหาผู้สมัครพรรค โดย ร.ท.ปรีชาพลกล่าวว่า ผู้ประสงค์จะสมัครเป็น ส.ส.ทั้งระบบบัญชีรายชื่อ และระบบเขตเลือกตั้งในนามพรรค สามารถสมัครได้ที่ที่ทำการพรรคถนนแจ้งวัฒนะ ขณะที่การจัดตั้งสาขาพรรค 4 ภาคตามรัฐธรรมนูญนั้นพรรคจัดตั้งสาขาภาคอีสานไปแล้วที่ จ.เลย เมื่อวันที่ 25 ต.ค.ที่ผ่านมา ในวันที่ 13 พ.ย. จะเปิดสาขาภาคกลางที่ จ.พระนครศรีอยุธยา วันที่ 20 พ.ย. จะเปิดสาขาภาคเหนือที่ จ.เชียงราย และวันที่ 24 พ.ย. จะเปิดสาขาพรรคภาคใต้ที่ จ.นครศรีธรรมราช และจะเปิดที่ทำการพรรคอย่างเป็นทางการในวันที่ 19 พ.ย.นี้ ขณะนี้มีรายชื่อหลั่งไหลเข้ามาพอสมควร แต่การสรุปตัวเลขต้องรออีกระยะ เพราะมีเวลาจนถึงวันที่ 26 พ.ย. วันนี้เราค่อนข้างมีความพร้อม โดยจะพยายามส่งผู้สมัครให้มากที่สุดเท่าที่จะทำได้เพื่อเป็นตัวเลือกในการรับใช้ประชาชน,ฟันธงฝั่ง ปชต.ชนะแลนด์สไลด์,เมื่อถามถึงกระแสข่าวโพลนายทักษิณ ชินวัตร อดีตนายกฯ ที่ประเมินว่าพรรคเพื่อไทยและพรรคเครือข่าย จะได้ ส.ส.รวมกันกว่า 290 เสียง ร.ท.ปรีชาพลตอบว่า เรื่องนี้เป็นเรื่องอนาคต การไปฟันธงว่าจะได้ ส.ส.จำนวนเท่าไหร่นั้น อาจจะเป็นเรื่องที่เกินคาดการณ์ แต่เชื่อมั่นว่าการเลือกตั้งครั้งนี้จะเกิดแลนด์สไลด์ในฝั่งที่สนับสนุนฝ่ายประชาธิปไตย เมื่อถามว่า จะมีอดีต ส.ส.จากพรรคอื่นมาสมัครเป็นสมาชิกพรรคอีกหรือไม่ ร.ท.ปรีชาพลตอบว่า มี แต่ขอยังไม่เปิดเผยรายละเอียด พรรคเราเปิดกว้าง ใครที่มีอุดมการณ์เดียวกับเราก็ยินดีต้อนรับทุกท่าน,ผู้สื่อข่าวรายงานว่า นายเกรียง กัลป์ตินันท์ อดีตรองหัวหน้าพรรคเพื่อไทย ได้เดินทางมาที่พรรคไทยรักษาชาติด้วย โดยระบุว่าสมัครเป็นสมาชิกไว้ก่อนหน้านี้แล้ว วันนี้มาเพื่อหารือกับแกนนำพรรคเท่านั้น,โอ๊ค เย้ยแตกแบงก์พันกันทั้งนั้น,นายพานทองแท้ ชินวัตร บุตรชายนายทักษิณ ชินวัตร อดีตนายกรัฐมนตรี โพสต์เฟซบุ๊กว่า เชียร์ทุกพรรค รักทุกคน ที่อยู่ฝั่งประชาธิปไตย หมายถึงทุกพรรคที่ชัดเจนว่าจะไม่สนับสนุนเผด็จการในการสืบทอดอำนาจ ไม่ว่าจะแตกออกจากพรรคเก่า หรือพรรคที่เพิ่งเข้าสนามการเมือง สรุปคือ ไม่ว่าคุณคือพรรคไหน ถ้าคุณไม่เอาเผด็จการ เราคือเพื่อนกัน หมดเวลาที่พรรคการเมืองจะตั้งหน้าตั้งตาทะเลาะกันแล้ว ในเมื่อเจตนารมณ์ของรัฐธรรมนูญ อยากให้พรรคใหญ่มีขนาดเล็กลง ในวันนี้เราจึงได้เห็นการตั้งพรรคการเมืองใหม่ๆขึ้นมาเต็มไปหมด ไอ้ที่ว่าแตกแบงก์ร้อยแบงก์พัน ไม่เห็นมีใครไม่แตกเลยสักคน แตกออกจากพรรคเดิมบ้าง แตกออกมาจากทำเนียบบ้าง จากค่ายทหารบ้าง คนของรัฐบาลเผด็จการที่ชอบด่าว่านักการเมืองเลว ก็ส่งนอมินีมาตั้งพรรคแตกตัวออกมาจะได้เป็นนักการเมืองเองคนที่เคยสัญญาทั้งผ้าเหลืองว่าจะไม่ยุ่งการเมือง พอแล้วไม่เอาแล้วก็แตกหน่อจากพรรคเก่าแก่ ออกมาเป็นพรรคใหม่ นักธุรกิจรุ่นใหม่ไฟแรง ไม่เคยคิดจะเป็นนักการเมือง ก็ตั้งพรรคการเมืองเอง,ชี้มีแค่ 2 ทางเลือก ปชต./เผด็จการ,นายพานทองแท้ระบุด้วยว่า ลูกหลานนักการเมืองและอดีต ส.ส. ที่คำนวณแล้วว่าอยู่ในพรรคใหญ่ก็ไม่ได้ปาร์ตี้ลิสต์ ต่างก็ชวนพรรคพวกที่สนิทสนมกันแยกย้ายกันไปตั้งพรรคใหม่ โดยไม่ต้องง้อพรรคใหญ่ให้ยุ่งยาก ได้เป็น ส.ส.ง่ายกว่าเยอะ ตั้งพรรคขึ้นมามีคนเลือก 7 หมื่นคน ก็ได้เป็น ส.ส.แล้ว 1 คน ช่วยกันหามาสัก 7 แสนคน ก็ได้ ส.ส.แล้ว 10 คน เป็นพรรคไซส์มินิพอดีๆ ไม่เสียเปรียบใคร รูปแบบของการต่อสู้ทางการเมืองแบบใหม่ได้เริ่มต้นขึ้นแล้ว จากผลพวงของรัฐธรรมนูญที่ร่างขึ้นด้วยฝีมือคนที่ คสช.เลือกเข้ามาเอง อยากให้พรรคการเมืองมีขนาดเล็กๆก็ได้พรรคเล็กสมใจ จึงได้ที่มาของสโลแกนพานทองแท้ที่ว่า เชียร์ทุกพรรครักทุกคน เลือกตั้งครั้งหน้า ดูจุดยืนของแต่ละพรรค ชอบพรรคไหนเลือกพรรคนั้น ไม่ต้องคิดมาก 1.อยากให้ทหารกลับกรมกอง ก็เลือกพรรคที่ชัดเจนว่าอยู่ฝ่ายประชาธิปไตย 2.อยากให้ลุงทหารบริหารประเทศต่อไป ก็เลือกพรรคที่สนับสนุนเผด็จการ การเมืองก็จะเป็นไปในทิศทางที่ท่านต้องการ 1 หรือ 2 เท่านั้น ไม่ต้องคิดมาก,เสี่ยหนู รับ ภราดร-กรวีร์ เข้า ภท.,วันเดียวกัน เมื่อเวลา 09.30 น. ที่พรรคภูมิใจไทย นายภราดร ปริศนานันทกุล และนายกรวีร์ ปริศนานันทกุล อดีตสมาชิกพรรคชาติไทยพัฒนา (ชทพ.) เดินทางมาสมัครสมาชิกพรรคภูมิใจไทย (ภท.) โดยมีแกนนำพรรคให้การต้อนรับอย่างคึกคัก นำโดยนายอนุทิน ชาญวีรกูล หัวหน้าพรรค นายทรงศักดิ์ ทองศรี รองหัวหน้าพรรค นายศุภชัย ใจสมุทร นายทะเบียนสมาชิกพรรค รวมถึงนายสิริพงศ์ อังคสกุลเกียรติ สมาชิกพรรคภูมิใจไทย อดีต ส.ส.ศรีสะเกษ อดีตหนึ่งในสมาชิกกลุ่มยังบลัด (Young Blood) ของพรรคชาติไทยพัฒนา โดยในช่วงของการกรอกใบสมัครของ 2 พี่น้อง มีสื่อมวลชนไลฟ์สดผ่านเฟซบุ๊ก ปรากฏว่า น.ส.กัญจนา ศิลปอาชา หัวหน้าพรรคชาติไทยพัฒนา เข้ามาแสดงความยินดีว่า Congratulations โดยนายภราดรและนายกรวีร์เข้าไปยกมือไหว้นายอนุทิน ก่อนที่นายอนุทินจะรับไหว้พร้อมตบไหล่และสวมเสื้อพรรคให้กับทั้งสองคน นายอนุทินกล่าวว่า ดีใจที่ได้คนคุณภาพ คนรุ่นใหม่ไฟแรง มีความรู้ความสามารถ มีประสบการณ์ เป็นนักการเมืองชั้นดี จะทำให้สิ่งที่ประชาชนฝากความหวังไว้กับพรรคเป็นรูปเป็นร่างมากขึ้น ยืนยันว่าพวกเราทุกคนทำงานเป็นทีม จะทำให้เห็นว่าเราพร้อมเป็นอนาคตของประเทศไทย,ลูกแบต แจงจำเป็นต้องจาก ชทพ.,นายภราดรกล่าวว่า ขอบคุณพรรคชาติไทยพัฒนาตลอดระยะเวลา 10 ปีที่ให้ทุกสิ่งทุกอย่างกับตน ขณะนายสมศักดิ์ ปริศนานันทกุล คุณพ่อ อดีตแกนนำพรรคชาติไทย อยู่กับพรรคมากว่า 30 ปี ดังนั้น พวกเรามีความผูกพัน และรู้สึกเป็นบุญคุณที่พรรคชาติไทยหยิบยื่นโอกาสให้พวกเรามาโดยตลอด นักการเมืองไม่มีใครอยากย้ายพรรค แต่ด้วยเหตุผลของคุณพ่อที่บอกกับสื่อไว้ว่า จำเป็นต้องออกจากพรรค เพราะเป็นห่วงพรรค ไม่อยากเห็นพรรคล้มละลายหรือถูกยุบเพราะตัวท่าน ดังนั้น ท่านจึงจำเป็นต้องเดินออกมา ในฐานะลูกก็เข้าใจความรู้สึกพ่อ และไม่อยากทำให้พ่อต้องรู้สึกอึดอัดถ้าเรายังอยู่ที่เดิม คนเป็นพ่ออย่างนายสมศักดิ์ เมื่อถึงเวลาที่ปี่กลองดัง และด้วยจิตวิญญาณของนักการเมือง เชื่อว่าคุณพ่อคงปฏิเสธตัวเองไม่ได้และเดินเข้าไปที่พรรค และสุดท้ายอาจเป็นเป้าทางการเมือง นำไปสู่การยุบพรรค ถ้าไปถึงจุดนั้นพวกเราปริศนานันทกุลคงตอบคำถามสังคมไม่ได้ คงรู้สึกผิดไปจนถึงวันสุดท้ายของชีวิต จึงเป็นเหตุผลที่วันนี้ พวกตนต้องมาขอบารมีของท่านอนุทิน,สรุป 5 รายแล้ว ชทพ.ย้ายมา ภท.,ด้านนายกรวีร์กล่าวเสริมว่า ได้ปรึกษาหารือกับคุณพ่อ ต้องบอกว่าที่บ้านของเราไม่มีการบังคับ นับแต่วันแรกตนและนายภราดรตัดสินใจทำงานการเมืองก็เกิดจากการสมัครใจของเราทั้งคู่ ส่วนการตัดสินใจว่าจะไปอยู่พรรคไหน คุณพ่อให้เป็นการตัดสินใจของพวกเรา,ขณะที่นายอนุทินกล่าวว่า สำหรับนายภราดรพรรคภูมิใจไทยจะลง ส.ส.ระบบเขต ส่วนนายกรวีร์ จะลงแบบ ส.ส.บัญชีรายชื่อ และจะร่วมเป็นหนึ่งในทีมงานรุ่นใหม่ของพรรค,ผู้สื่อข่าวรายงานว่า นายภราดรและนายกรวีร์ ถือเป็นอดีตสมาชิกพรรคชาติไทยพัฒนาคนที่ 4 และ 5 ที่ย้ายมาสังกัดพรรคภูมิใจไทย โดยมีนายเชวงศักดิ์ เร่งไพบูลย์วงษ์ อดีต ส.ส.ชัยภูมิ นายชาดา ไทยเศรษฐ์ อดีต ส.ส.อุทัยธานี นายสิริพงศ์ อังคสกุลเกียรติ อดีต ส.ส.ศรีสะเกษ ย้ายมาร่วมงานก่อนหน้านี้,อภิสิทธิ์ จี้ กกต.สอบพรรคการเมืองฮั้ว,นายอภิสิทธิ์ เวชชาชีวะ อดีตนายกฯ และหัวหน้าพรรคประชาธิปัตย์ กล่าวในรายการต้องถามทางสถานีโทรทัศน์ช่องฟ้าวันใหม่ถึงกรณีพรรคการเมืองได้แตกสาขาพรรคและอาจฮั้วกันว่า ต้องไปดูว่ามีการทำข้อตกลงกันหรือไม่ โดยพิจารณาจากการตัดสินใจส่งผู้สมัครเลือกตั้ง เช่น ส่งคนกล้าแพ้ลง รวมถึงการหาเสียงในเขตนั้นๆ ว่าเป็นปกติหรือไม่ จึงเป็นหน้าที่ กกต.ที่ต้องตรวจสอบและศึกษากฎหมายในบทบัญญัติที่ห้ามฮั้วกันในการเลือกตั้ง จะมีหลักเกณฑ์และวิธีการพิจารณา รวมถึงการสืบสวนสอบสวนอย่างไร ส่วนที่พรรคอื่นๆแตกพรรคจะทำให้พรรคประชาธิปัตย์ได้คะแนนมากที่สุดหรือไม่นั้น ตนไม่ทราบ แต่สิ่งที่ดีที่สุดสำหรับประชาชน คือ การจะรวมอะไรกับใคร ขอให้ยึดเรื่องนโยบายและทิศทางของประเทศเป็นหลัก ไม่ใช่เรื่องการเอาผลประโยชน์มาแลกเปลี่ยนกัน,ตะวันออกจ่อย้ายพร้อมกัน 4 คน,เมื่อเวลา 10.15 น. ที่พรรคประชาธิปัตย์ นายยุคล ธนวัฒน์ปัญญา อดีต ส.ส.จันทบุรี นายบุญเลิศ ไพรินทร์ อดีต ส.ส.ฉะเชิงเทรา พร้อม พล.ต.ท.พิทักษ์ จารุสมบัติ อดีต ส.ส.ฉะเชิงเทรา หัวหน้ากลุ่มภาคตะวันออก เดินทางมายังพรรคประชาธิปัตย์เพื่อสักการะพระแม่ธรณีบีบมวยผม พร้อมชี้แจงถึงกระแสข่าวที่มีชื่อย้ายไปพรรคพลังประชารัฐว่า ข่าวไปพูดเอง ขอยืนยันยังอยู่กับพรรคประชาธิปัตย์เหมือนเดิม ไม่ได้ย้ายไปไหน เมื่อถามว่า หากยังอยู่กับประชาธิปัตย์เหตุใดจึงไม่เข้าร่วมประชุมใหญ่วิสามัญของพรรค เมื่อวันที่ 11 พ.ย.ที่ผ่านมา นายยุคลชี้แจงสั้นๆว่า ติดธุระ,ด้าน พล.ต.ท.พิทักษ์กล่าวว่า มาพูดคุยกับนายอภิสิทธิ์ เวชชาชีวะ หัวหน้าพรรค ยืนยันว่าตน และเพื่อนอดีต ส.ส.ภาคตะวันออก 4 คน คือ นายบุญเลิศ นายยุคล และนายธวัชชัย อานามพงษ์ อดีต ส.ส.จันทบุรี ยังไม่ได้ตัดสินใจว่าจะย้ายพรรคหรือไม่ แต่ถ้าจะไปไหนก็จะไปด้วยกันทั้งทีม ตอนนี้ขอเวลาอีกสองสามวัน พร้อมกับยอมรับว่ามีหลายพรรค การเมืองมาทาบทาม ไม่ได้มีแค่พรรคพลังประชารัฐเพียงพรรคเดียว,เผย พิทักษ์ นำทีมลา มาร์ค,ผู้สื่อข่าวรายงานว่า กลุ่มอดีต ส.ส.ภาคตะวันออกของพรรคประชาธิปัตย์ นำโดย พล.ต.ท.พิทักษ์ เดินทางมาพบนายอภิสิทธิ์ เวชชาชีวะ หัวหน้าพรรค ณ ที่ทำการพรรค เพื่อขอลาออกจากพรรคทั้ง 3คน เพื่อย้ายไปสังกัดพรรคการเมืองอื่น โดยไม่ได้แจ้งว่าจะไปอยู่พรรคไหน ทำให้นายสาธิต ปิตุเตชะ รองหัวหน้าพรรคภาคกลาง โพสต์ในไลน์ ส.ส.ภาคกลางขอบคุณ พล.ต.ท.พิทักษ์ นายบุญเลิศ และนายยุคล ที่ทำงานร่วมกันด้วยดีมาตลอด และขอให้คนที่ลาออกจากพรรคออกจากไลน์กลุ่ม ส.ส.ภาคกลางประชาธิปัตย์ด้วย ทั้งนี้ มีรายงานว่านายวิชัย ล้ำสุทธิ อดีต ส.ส.ระยอง พรรคประชาธิปัตย์ ที่เคยเป็นข่าวว่าไปรับ– ประทานอาหารเย็นที่ร้านแห่งหนึ่งกับแกนนำกลุ่มสามมิตร และอยู่ในกลุ่มตะวันออกในปีกของ พล.ต.ท.พิทักษ์ก็กำลังตัดสินใจลาออกไปพรรคอื่นเช่นกัน,ถาวร ยันทีมเพื่อนวรงค์ไม่ออก,นายถาวร เสนเนียม อดีต ส.ส.สงขลา พรรคประชาธิปัตย์ กล่าวถึงกรณีการหยั่งเสียงพรรคประชาธิปัตย์ ว่า ขอบคุณสมาชิกพรรคที่ออกมาใช้สิทธิ์ในการหยั่งเสียงเลือกโหวตหัวหน้าพรรค โดยเฉพาะสมาชิกที่เลือก นพ.วรงค์ เดชกิจวิกรม อดีต ส.ส.พิษณุโลก 5.7 หมื่นเสียง คิดว่าหลังจากนี้จะได้ร่วมทำงานในอุดมการณ์เดียวกัน ยืนยันว่าทีมงานเพื่อน นพ.วรงค์ ทั้ง 19 คน ไม่ลาออกจากพรรคเด็ดขาด ที่ผ่านมาหากมีกระทบกระทั่งกัน ในฐานะที่ตนอาวุโสที่สุดในทีมเพื่อนหมอวรงค์ต้องขอโทษด้วย เวลาที่เหลืออีก 4 เดือนจะเลือกตั้ง ขอให้สมาชิกแลกเปลี่ยนความคิดเห็นระดมสมอง เพื่อขับเคลื่อนพรรคประชาธิปัตย์ไปด้วยกัน,สุเทพ ถึงนราฯเชื่อ ปชช.ไม่ทิ้ง,เมื่อเวลา 07.00 น. นายสุเทพ เทือกสุบรรณ ผู้ร่วมก่อตั้งพรรครวมพลังประชาชาติไทย (รปช.) และอดีตเลขาธิการ กปปส. พร้อมนายสำราญ รอดเพชร นายอุทัย ยอดมณี และนายจอมเดช ตรีเมฆ ออกจากที่พักถนนภูผาภักดีถึงตลาดสด อ.เมืองนราธิวาส เพื่อแจกจ่ายใบสมัครสมาชิกพรรคซึ่งมีคนไทยพุทธและมุสลิม พ่อค้าแม่ค้า ประชาชนที่มาซื้อสินค้าต้อนรับด้วยรอยยิ้มและขอถ่ายรูป ทั้งนี้ นายสุรเชษฐ์ แวอาแซ อดีต ส.ส.พรรคประชาธิปัตย์ และ ด.ต.มโณ วารีวะนิช ส.จ.นราธิวาส ได้ร่วมเดินด้วย นายสุเทพเปิดเผยว่า ชาวจังหวัดนราธิวาสให้การต้อนรับเป็นอย่างดี เชื่อมั่นว่าประชาชนในพื้นที่ไม่ทิ้งพรรคนี้อย่างแน่นอน เพราะเป็นพรรคของประชาชนอย่างแท้จริง พร้อมขอฝากช่วยดูแลผู้สมัครของพรรคที่เป็นคนในพื้นที่ไว้เป็นตัวแทนของคนในพื้นที่ที่จะไปเป็นปากเป็นเสียง,พลังท้องถิ่นไท ย้ำอยู่คู่ท้องถิ่น,อีกด้านหนึ่ง ที่ จ.กาฬสินธุ์ นายชื่นชอบ คงอุดม โฆษกพรรคพลังท้องถิ่นไท นายเกรียงไกร ภูมิเหล่าแจ้ง รองหัวหน้าพรรคพลังท้องถิ่นไท นายพลากร พิมพะนิตย์ กรรมการสรรหาผู้สมัคร ส.ส.พรรคพลังท้องถิ่นไท พร้อมคณะร่วมทอดกฐิน วัดบ้านยางน้อย ต.ยางตลาด อ.ยางตลาด จ.กาฬสินธุ์ โดยมีผู้นำท้องถิ่นและประชาชนให้การต้อนรับจำนวนมาก นายเกรียงไกรกล่าวว่า พรรคพลังท้องถิ่นไทสนับสนุนกิจกรรมที่เป็นประโยชน์กับท้องถิ่นอย่างเต็มที่ โดยชื่อของพรรคเราก็อยู่คู่กับท้องถิ่น ต้องการที่จะพัฒนาท้องถิ่น โดยเฉพาะวัด บ้าน โรงเรียน และองค์กรปกครองส่วนท้องถิ่น นโยบายจะมุ่งเน้นกระจายอำนาจให้ประชาชนเข้ามามีส่วนร่วมในการพัฒนาท้องถิ่นของตนเอง,สงกานต์ ทนายดังจ่อร่วม พปชร.,นายวิเชียร ชวลิต นายทะเบียนพรรคพลังประชารัฐ (พปชร.) เปิดเผยว่า วันที่ 13 พ.ย.พรรคพลังประชารัฐจะเปิดรับสมัครสมาชิกเป็นวันแรก โดยมีนายอุตตม สาวนายน หัวหน้าพรรค นายสนธิ–รัตน์ สนธิจิรวงศ์ เลขาธิการพรรค นายสุวิทย์ เมษินทรีย์ รองหัวหน้าพรรค และนายกอบศักดิ์ ภูตระกูล โฆษกพรรค ตลอดจนแกนนำพรรค มารอต้อนรับประชาชนที่จะเดินทางมาสมัครเป็นสมาชิกพรรค ณ ที่ทำการพรรค อาคารปานศรี ถนนรัชดาภิเษก ตั้งแต่เวลา 07.00-08.30 น. เบื้องต้นได้รับการประสานงานจากกลุ่มนักร้องนักดนตรีผู้พิการทางสายตา วงเอส 2 เอส และผู้พิการทางสายตาอีกจำนวนหนึ่ง นำโดยนายต่อพงษ์ เสลานนท์ นายกสมาคมคนตาบอดแห่งประเทศไทย จะมาสมัครเป็นสมาชิก รวมไปถึงบุคคลที่มีชื่อเสียงอีกหลายคน แต่ไม่ขอเปิดเผยชื่อ,ผู้สื่อข่าวรายงานว่า นายสงกานต์ อัจฉริยะทรัพย์ ทนายความชื่อดัง และนายวีระกร คำประกอบ อดีต รมต.ประจำสำนักนายกฯ ในรัฐบาล พล.อ.ชวลิต ยงใจยุทธ อดีตนายกฯ จะมาสมัครสมาชิกพรรคด้วย,บิ๊กแดง ฝาก จนท.แจงเลือกตั้ง,ที่กองทัพบก พ.อ.หญิง ศิริจันทร์ งาทอง รองโฆษก คสช. กล่าวว่า พล.อ.อภิรัชต์ คงสมพงษ์ ผบ.ทบ.ในฐานะเลขาธิการ คสช.กล่าวในที่ประชุมสำนักงาน เลขาธิการ คสช. ฝากถึงเจ้าหน้าที่ที่เกี่ยวข้องว่าขณะนี้อยู่ในช่วงเตรียมการสู่การเลือกตั้งเพื่อให้ประชาชนเกิดการรับรู้อย่างถูกต้องเหมาะสมตามห้วงเวลาและเสริมการทำงานของภาครัฐ จึงมอบให้หน่วยงานในพื้นที่โดยเฉพาะศูนย์ดำรงธรรมเคลื่อนที่ออกไปรับฟังและแก้ไขปัญหาให้ชุมชน พร้อมให้ความรู้เบื้องต้นแก่ประชาชนที่เกี่ยวกับกฎหมายเลือกตั้งและประชาสัมพันธ์โรดแม็ปการเลือกตั้งอย่างถูกต้อง,บิ๊กตู่ อุบชื่อพรรคหนุนชิงนายกฯ,เมื่อเวลา 14.40 น. ที่ท่าอากาศยานสุวรรณภูมิ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) พร้อมภริยานางนราพร จันทร์โอชา และคณะ เดินทางกลับถึงประเทศไทย ภายหลังเสร็จสิ้นการเข้าร่วมพิธีวันรำลึกการครบรอบ 100 ปี การยุติสงครามโลกครั้งที่ 1 และพิธีเปิดการประชุมสันติภาพปารีส (Paris Peace Forum) ณ กรุงปารีส สาธารณรัฐฝรั่งเศส โดยได้ตอบคำถามผู้สื่อข่าวสั้นๆ ถึงสถานการณ์น้ำท่วมในพื้นที่ จ.ชุมพร และ จ.ประจวบคีรีขันธ์ ว่า มีคนดูแลอยู่แล้ว แต่เมื่อสอบถามถึงการตัดสินใจเลือกพรรคการเมืองเสนอชื่อไปโหวตเป็นนายกฯ พล.อ.ประยุทธ์โบกมือปฏิเสธตอบคำถาม ก่อนขึ้นรถเดินทางกลับทันที,ยืนยันผู้นำ ตปท.เลือกตั้ง ก.พ.62,พล.ท.วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า บรรยากาศในการปฏิบัติภารกิจที่ประเทศฝรั่งเศส ผู้นำแต่ละประเทศได้ถามสารทุกข์สุกดิบไทย รวมถึงปัญหาเศรษฐกิจ การเมือง โดยผู้นำประเทศที่เคยเจอกันในเวทีอาเซียนต่างยืนยันยังอยากมาลงทุนในไทย ตอนนี้กำลังหาเวลามาเยือน น่าจะเป็นช่วงเดือน ม.ค.62 นอกจากนี้ผู้นำแต่ละประเทศได้ให้กำลังใจนายกฯว่าขอให้โชคดีกับการเลือกตั้ง เพราะรับรู้ว่ากำลังจะเกิดขึ้นในเดือน ก.พ.62 ขณะที่ พล.อ.ประยุทธ์กล่าวขอบคุณ พร้อมบอกว่ายังไม่ได้ตัดสินใจอะไรทางการเมือง แต่สิ่งที่รัฐบาลนี้ทำน่าจะได้รับการสานต่อ ข้อตกลงทั้งหลายจะได้รับการสานต่อ ไม่ต้องกังวล แม้มีการเปลี่ยนแปลง และนายกฯยืนยันการเลือกตั้งยังเป็นวันที่ 24 ก.พ.62 หลังมีผู้นำบางประเทศถามว่าจะมีการเลือกตั้งในปีหน้าใช่หรือไม่,บิ๊กป้อม เป็นประธานถก ครม.แทน,อย่างไรก็ตาม ผู้สื่อข่าวรายงานว่า สำหรับการประชุมคณะรัฐมนตรี (ครม.) วันที่ 13 พ.ย. พล.อ.ประวิตร วงษ์สุวรรณ รองนายกรัฐมนตรีและ รมว. กลาโหม จะปฏิบัติหน้าที่เป็นประธานการประชุมแทน พล.อ.ประยุทธ์ ซึ่งมีภารกิจต้องเดินทางเข้าร่วมการประชุมสุดยอดอาเซียนครั้งที่ 33 และการประชุมสุดยอดที่เกี่ยวข้อง ณ สาธารณรัฐสิงคโปร์ ระหว่างวันที่ 13-15 พ.ย.โดยเดินทางในเวลา 07.30 น.,ขณะที่วาระ ครม.ที่สำคัญ อาทิ นายวิษณุ เครืองาม รองนายกรัฐมนตรี จะเสนอ ครม.ขอความเห็นชอบให้ข้าราชการและเจ้าหน้าที่ของรัฐเข้าร่วมโครงการอุปสมบทเพื่อถวายพระราชกุศลอุทิศถวายพระบาทสมเด็จพระปรมินทรมหาภูมิพลอดุลยเดช บรมนาถบพิตร และถวายพระพรชัยมงคลสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัวโดยไม่ถือเป็นวันลา,นักวิชาการแนะรัฐปรับแต่งไทยนิยม,นายโอฬาร ถิ่นบางเตียว อาจารย์ภาควิชาการรัฐศาสตร์ คณะรัฐศาสตร์ และนิติศาสตร์ มหาวิทยาลัยบูรพา กล่าวถึงโครงการไทยนิยมยั่งยืน ว่าเป็นโครง– การที่มุ่งหาคะแนนนิยม เพื่อหวังผลทางการเมือง รองรับการสืบทอดอำนาจของรัฐบาล และอาจจะถูกโจมตีทางการเมืองในช่วงเลือกตั้ง ตนจึงอยากเสนอว่าหากในอนาคตจะขับเคลื่อนโครงการนี้ต่อไป ก็ควรมีการถอดบทเรียน หากโครงการไหนไม่ดีก็ยกเลิกทันที แต่ถ้าโครงการไหนไปรอดก็ควรให้ประชาชน เข้ามามีส่วนร่วมอย่างแท้จริง หรือนำโครงการที่เกิดเป็นรูปธรรมของชาวบ้านมาต่อยอด อาทิ กองทุนออมทรัพย์ เป็นต้น ที่สำคัญรัฐต้องเลิกทำตัวเป็นคุณพ่อรู้ดี แต่ควรถอยไปอยู่ห่างๆแบบห่วงๆ โดยทำหน้าที่ควบคู่กับภาควิชาการเป็นที่ปรึกษาเพื่อให้โครงการเติบโตอย่างยั่งยืนและมั่นคง แต่ก็ยอมรับ ว่าก็คงเป็นเรื่องยากเพราะหากเป็นเช่นนั้น ข้าราชการก็จะถูกลดบทบาทไป,มาร์ค จี้รัฐแก้ปัญหาราคายางร่วง,เมื่อเวลา 10.20 น. ที่พรรคประชาธิปัตย์ นายอภิสิทธิ์ เวชชาชีวะ หัวหน้าพรรคประชาธิปัตย์ นำทีมอดีต ส.ส.ใต้กว่า 10 คน ร่วมแถลงเรียกร้องให้รัฐบาลแก้ปัญหาราคายางพาราและปาล์มตกต่ำว่า พรรคเคยยื่นข้อแนะนำไปแล้วแต่รัฐบาลไม่นำไปปฏิบัติ ครั้งนี้ถึงจุดวิกฤติจึงขอเสนอแนะดังนี้คือ 1.ตามที่รัฐบาลยืนยันจะใช้ยางพารา 1 แสนตันทำถนน สนามกีฬาต่างๆ แต่ไม่ได้ทำจริง ใช้จริงเพียง 1 พันตันเศษ 2.การส่งเสริมปลูกพืชทดแทนในสวนยางทำได้จริงมากน้อยแค่ไหน มีตลาดรองรับหรือไม่ และ 3.การแปรรูปยางพารา เช่น ผลิตหมอน รองเท้า ที่มีตลาดรองรับแต่ติดปัญหาการตั้งโรงงานระดับชุมชม ซึ่งถ้ารัฐบาลจริงใจแก้ปัญหาก็จะช่วยบรรเทาความเดือดร้อนได้และควรนำประกันรายได้เกษตรกรมาปรับใช้กับชาวสวนยางพาราด้วย,น้ำมันปาล์มล้นสต๊อกดึงราคาต่ำ,นายอภิสิทธิ์กล่าวว่า ส่วนปัญหาราคาปาล์มน้ำมันตกต่ำจากกิโลกรัมละ 3 บาทกว่าเหลือ กก. ละ 2.50 บาท ปัญหาหลักคือ สต๊อกน้ำมันปาล์มที่ล้นอยู่ 3 แสนตันถ้าสามารถแก้ปัญหาได้ ราคาปาล์มจะขยับทันที จึงเสนอให้นำปาล์มไปผลิตไฟฟ้าที่โรงไฟฟ้ากระบี่จะทำให้ราคาขยับทันทีใช้งบประมาณ 3,000 ล้านบาท แต่รัฐบาลกลับขนส่งไปใช้โรงไฟฟ้าบางปะกงและราชบุรี ทำให้เสียค่าขนส่งโดยเปล่าประโยชน์ 1 บาทต่อ 1 ลิตร ทั้งที่ศักยภาพไม่เท่าโรงไฟฟ้ากระบี่ ซึ่งเป็นปัญหาที่ตอกย้ำสภาพเศรษฐกิจ เพราะคนส่วนใหญ่ขาดรายได้ตอกย้ำความเหลื่อมล้ำที่รัฐบาล คสช.ต้องเร่งแก้ไข,ยื่นหนังสือจี้ บิ๊กตู่ เร่งรัดใช้ยาง,ที่ศูนย์บริการประชาชน ทำเนียบรัฐบาล อดีต ส.ส.ภาคใต้ พรรคประชาธิปัตย์ อาทิ นายสุกิจ อัถโถปกรณ์ นายสมบูรณ์ อุทัยเวียนกุล อดีต ส.ส.ตรัง นายนริศ ขำนุรักษ์ อดีต ส.ส.พัทลุง และนายเจือ ราชสีห์ อดีต ส.ส.สงขลา เดินทางเข้ายื่นหนังสือถึง พล.อ.ประยุทธ์ จันทร์โอชา นายกรัฐมนตรีและหัวหน้า คสช. เพื่อเสนอมาตรการแก้ปัญหาราคายางพาราตกต่ำ ทั้งในระยะสั้นและระยะยาว ผ่านนายพันธ์ศักดิ์ เจริญ ผอ.ส่วนประสานมวลชน สำนักงานปลัดสำนักนายกรัฐมนตรี (สปน.) โดยนายสุกิจกล่าวว่า เสนอให้รัฐบาลเร่งรัดใช้ยางในประเทศตามที่สั่งให้กระทรวงต่างๆนำไปใช้ ตั้งเป้าไว้ 100,000 ตัน เนื่องจากราคาตกต่ำมากที่สุดในรอบหลายปีอยู่ที่กิโลกรัมละ 33-34 บาท และขอให้ย้ายแหล่งผลิตไฟฟ้าจากน้ำมันปาล์มจาก จ.ราชบุรี ไป จ.กระบี่ เพื่อลดต้นทุนการผลิต,ทักษิณ เสียว ป.ป.ช.ตามบี้คดีข้าว,วันเดียวกัน ที่โรงแรมริชมอนด์ พล.ต.อ.วัชรพล ประสารราชกิจ ประธาน ป.ป.ช.กล่าวถึงความคืบหน้าการไต่สวนคดีทุจริตระบายข้าวจีทูจีลอตสองว่า คณะอนุกรรมการ 2 ชุดร่วมกันไต่สวนโดยปรากฏว่า มีผู้กระทำความผิดเพิ่มเติมจึงเสนอที่ประชุม ป.ป.ช.เพื่อขอให้มีมติไต่สวนเพิ่มเติมผู้เกี่ยวข้องตามระเบียบ ป.ป.ช.ต้องแจ้งให้ผู้ถูกกล่าวหาทราบว่าจะคัดค้านการไต่สวนหรือไม่ เมื่อถามว่า ทนายความของ น.ส.ยิ่งลักษณ์ ชินวัตร ระบุว่า ป.ป.ช.มีความพยายามนำนายทักษิณ ชินวัตร และเครือญาติ เข้ามาเป็นผู้ถูกกล่าวหาเพิ่มเติม พล.ต.อ.วัชรพลตอบว่า ถ้าเกี่ยวข้องกับใครก็ต้องมาเข้ากระบวนการไต่สวน ถ้าไม่เกี่ยวข้องจริง ป.ป.ช.คงไม่สั่งไต่สวนเพิ่มเติม ยืนยันว่าทำตามข้อมูลพยานหลักฐานซึ่งเป็นคนละกลุ่มกับกลุ่มแรกและเป็นคนละสัญญากัน ถ้าเรื่องช้าไป ป.ป.ช.จะถูกหาว่าดึงเรื่อง โดนอยู่ดี ป.ป.ช.ต้องทำตามพยานหลักฐานและระยะเวลาที่ถูกเร่งรัดมากขึ้น,หมอผ่าตัดหมอนรองกระดูก บิ๊กจิน,พล.อ.อ.มณฑล สัชฌุกร โฆษกประจำตัวรองนายกรัฐมนตรี พล.อ.อ.ประจิน จั่นตอง เปิดเผยถึงความคืบหน้าการรักษาอาการหมอนรองกระดูกอักเสบ พล.อ.อ.ประจิน จั่นตอง รองนายกรัฐมนตรีและ รมว.ยุติธรรม หลังเข้ารักษาตัวที่โรงพยาบาลภูมิพลว่า คณะแพทย์โรงพยาบาลภูมิพลวินิจฉัยเมื่อช่วงสายวันที่ 12 พ.ย. มีความเห็นว่า เพื่อให้หายจากอาการหมอนรองกระดูกอักเสบเร็วขึ้น ควรผ่าตัดเล็กด้วยการส่องกล้อง ใช้เวลาไม่นานและเปิดปากแผลเพียงเล็กน้อยเท่านั้น โดยผ่าตัดค่ำวันที่ 12 พ.ย. คาดใช้เวลาประมาณชั่วโมงครึ่งก็แล้วเสร็จ จากนั้นต้องทำกายภาพบำบัดต่อไปอีกระยะหนึ่ง ร่างกายน่าจะกลับเข้าที่สามารถปฏิบัติงานได้ตามปกติ
พท.ซัดทฤษฎีสมคบคิดเลื่อนเลือกตั้ง วิษณุ ชี้โพรงให้กระรอก ใช้พรรคการเมืองเครือข่ายแจ้งขอเลื่อนอ้างยังไม่พร้อม เตรียมตัวไม่ทัน เตือนระวังประชาชนจะหมดความอดทน
เลื่อนเลือกตั้ง,วิษณุ เครืองาม,กกต.,พรรคการเมือง,ข่าวหน้า1